## Internationalisering på Århus Statsgymnasium

På Århus Statsgymnasium er internationaliseringen knyttet til de enkelte studieretninger og foregår over uddannelsens tre år.

1g-elever med fransk-fortsætter-sprog deltager i en udveksling til Épinal. Derudover har enkeltelever som en del af skolens talentudvikling og talentpleje mulighed for at deltage i udenlandsophold på partnerskoler i Tyskland, Frankrig og på sigt Spanien. De ophold vil typisk have en varighed på 3 -6 uger. Endelig kan Århus Statsgymnasium være behjælpelig med at formidle kontakt til en af vores kontaktskoler, hvor det vil være muligt at udføre frivilligt arbejde for elever efter deres gymnasietid.

På studieretningsniveau har internationaliseringsindsatsen til formål at kvalificere og tone studieretningens faglige profil. Dette gøres ved virtuelle samarbejder og fysiske møder i form af studieture, deltagelse i camps og lignende.

De virtuelle samarbejder finder oplagt sted på alle tre klassetrin og begynder i 1g, hvor det er obligatorisk, at minimum et virtuelt samarbejde finder sted. De virtuelle samarbejder i 1g kan oplagt pege fremad mod de fysiske møder, således at disse kvalificeres, og eleverne oplever en sammenhæng.

Fra 2015-årgangen er halvdelen af 1g-klasserne forud tildelt rejsemålet for klassens studietur i 2g/3g. Hensigten hermed er, at klassens lærere og team har bedre mulighed for at kvalificere den enkelt- og flerfaglige undervisning og hermed også tone studieretningen.

Rejsemålene for 2015:

2015b Sibiu – Rumænien

2015c Madrid/El Escorial – Spanien

2015d New Delhi – Indien

2015x Istanbul - Tyrkiet

2015w Gdynía – Polen

2015u USA

Internationalt udvalg og klassen team evalueret hvert år efter studieturen udbyttet af kontakten i de pågældende herunder eventuelle justeringer og udskiftning af rejsemål.

## Om virtuelle projekter

Formålet med de obligatoriske virtuelle projekter i 1g er at give eleverne indsigt i kulturelle og faglige forskelligheder og træne elevernes fremmedsprogskundskaber. Dette sker gennem et virtuelt samarbejde med en partnerskole, kulturinstitution, privatvirksomhed, politiske partier etc.

Gennem de internetbaserede møder som f.eks. videokonferencer, deling af elevproducerede film, samproduktion af blogs og kommunikation på sociale medier gives en platform, hvor eleverne fungerer som producenter af viden.

Læringen i de virtuelle projekter opstår både i selve det virtuelle møde via samtale, spørgsmål

og problematiseringer og i den efterfølgende refleksion, diskussion og evaluering på klassen.

En pointe ved de virtuelle projekter kan være, at de ikke nødvendigvis forudsætter mange regler og grundlæggende viden, der skal indlæres før mødet, men at erkendelsen af nødvendig kulturspecifik viden opstår undervejs i processen hos begge parter.

## Faglige mål med internationalisering

Formålet med internationalisering er at kvalificere og tone studieretningens faglige profil. Det sker ved at

* sætte globalt perspektiv på fagligheden
* øge elevernes viden om politiske, geografiske, naturfaglige, kulturelle og historie-mæssige forhold
* give eleverne forståelse for andre kulturer gennem disse kulturers kunstneriske og æstetiske udtryk
* udvikle elevernes fremmedsprogskundskaber og kommunikationskompetencer på tværs af kulturelle skel
* øge elevernes forståelse for nutidens globale problemkomplekser, og hvordan de selv indgår som en del heraf
* udvikle elevernes innovative kompetencer med henblik på at sætte dem i stand til at indgå i demokratiske samarbejder, der kan bidrage til at løse nutidens globale udfordringer
* eleverne stifter bekendtskab med, hvordan borgerskabsbegrebet har udviklet sig, for på den måde at forstå, hvordan det at være verdensborger i dag adskiller sig fra tidligere tiders borgerskabstanker.
* udvikle lokale, nationale og især internationale netværk på en sådan måde, at de

kan være eleverne til nytte efter færdiggørelsen af STX.

## Verdensborgerskab

Gennem arbejdet med internationalisering lærer eleverne at begå sig i et fagligt og medmenneskeligt fællesskab og tage ansvar for deres egen rolle heri. De uddannes til verdensborgere. Verdensborgerskabet består af tre overordnede komponenter:

* evnen til at reflektere over egne og andres værdier og møde fremmede kulturer med åbenhed og empati
* forståelse af de komplekse sammenhænge, som ligger til grund for aktuelle globale problemstillinger såsom bæredygtighed, ligestilling og ytringsfrihed
* evnen til at bidrage til løsninger på globale problemstillinger